ज्ञानदेव जी के ही काल में पंढरपुर में नामदेव नाम के एक भक्त पैदा हुए । वे सगुण उपासक थे और जाति के दर्जी थे । उन्होंने ज्ञानदेव के जीवन काल में तथा उनकी समाधि के चौवन वर्ष बाद तक इस पंथ का प्रचार प्रसार किया । शतकोटि तुझ गाईन अभंग यह प्रतिज्ञा कर उन्होंने अपने अभंगों के माध्यम से विट्ठल का मिथक तैयार किया और कीर्तनों के माध्यम से उसे समाज में प्रसारित किया । इसका यह परिणाम हुआ कि अनेक संतों ने विट्ठल भक्ति पर अगणित रचनाएँ कीं और नामदेव की शतकोटि अभंगों की प्रतिज्ञा पूरी की ।